Համայնքային վաքըֆներու հարթակի (VADİP) 2017-2018 շրջանի առաջին ժողովին արձագանգները կը շարունակուին։ Սուրբ Փրկիչ Ազգային հիւանդանոցի «Պիլէք» հանգստարանի սրահին մէջ նախընթաց օր տեղի ունեցած նիստը առիթ հանդիսացաւ համայնքային օրակարգի՝ այլեւս քարացած խնդիրներու հերթական քննարկման։ Թէ՛ պատրիարքական ընտրութեան եւ թէ համայնքային մարմիններու մատակարար մարմիններու ընտրութեան հարցերը այս պահուն հիմնական գերակայութիւն դարձած են մեր հաւաքական կեանքէն ներս։ VADİP-ի ժողովէն վերջ բոլորը համամիտ էին, որ չեղաւ նորութիւն մը։ Համայնքային շրջանակներն ալ, ընդհանրապէս, ժողովը ընկալեցին նոյն ձեւով։ Ճիշդ է, սակայն նաեւ շատ հետաքրքրական։ Արդարեւ, համայնքային վարիչները աստիճանաբար արդէն իրենք իսկ յուսախաբ ըլլալ սկսած են՝ իրենց իսկ գումարած ժողովներէն։ Համայնքային մարմիններու վարիչները սեփական խորհրդակցութիւններու լոյսին տակ կ՚արձանագրեն, որ նորութիւն մը չկայ։ Կարճ խօսքով՝ առկախեալ ընտրութիւնները այնպիսի հետեւանքներ կ՚ունենան, որ մեր հաւաքական կեանքէն ներս մշուշապատ վիճակի մը պայմաններուն ներքեւ օրէ օր կը կուտակուին նոր հարցականներ։ Մեծ զոհողութեամբ եւ հասունութեամբ թէեւ մեր համայնքային վարիչները կը դիավարեն անորոշ իրավիճակի մը մէջ, սակայն այսօր արդէն անզէն աչքով տեսանելի է, որ շնչասպառ համբերութեան մը ճիրաններուն մէջ է մեր համայնքը։